ORDE do 19 de agosto de 2008 pola que se establecen as bases reguladoras das axudas á utilización de servizos de aconsellamento por persoas titulares de explotacións agrarias e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 25/08/2008

O Regulamento (CE) nº 1698/2005 contempla axudas á utilización de servizos de aconsellamento por parte dos agricultores e detentores de áreas forestais, e inclúe, entre as materias que deben ser obxecto de aconsellamento, os aspectos normativos referentes á seguranza laboral.
O Programa de desenvolvemento rural de Galicia 2007-2013, en virtude deste regulamento estableceu unha medida pola que se lles concederá esas axudas ás persoas titulares de explotacións agrarias para sufragar os gastos, en concepto de honorarios, incorridos pola consulta aos servizos de aconsellamento, os informes ou ditames dos cales terán por obxecto requisitos legais no campo da xestión, saúde pública, sanidade animal, sanidade vexetal, ambiente e benestar dos animais, así como as boas condicións agrarias e ambientais, e normas relativas á seguridade laboral, baseadas na normativa comunitaria.
Neste senso a Comunidade Autónoma de Galicia dispuxo o Decreto 235/2007, do 29 de novembro de 2007, polo que se regulan os servizos de aconsellamento e de xestión das explotacións agrarias, no que se establecen as axudas tanto para a creación ou adecuación das entidades privadas recoñecidas que presten servizos de aconsellamento, como para as persoas titulares de explotacións agrarias que utilicen os seus servizos, e se crea o Rexistro de Entidades con Servizos de Aconsellamento ou Xestión de Galicia (Resaxega).
As axudas á utilización de servizos de aconsellamento por persoas titulares de explotacións agrarias pretenden fomentar o uso destes servizos, para que estas estean en condicións de optimizar o seu rendemento global ao tempo que se mellora a relación entre o sector agrario e o ambiente. Así mesmo, a utilización dos servizos de aconsellamento facilitará o cumprimento da condicionalidade establecida no Regulamento (CE) nº 1782/2003 do Consello, e dos compromisos asociados ao contrato de explotación sustentable (CES) establecido na Orde do 25 de xaneiro de 2008, co que se salienta o efecto sinérxico desta medida xunto a outras destinadas a favorecer o uso de sistemas sustentables de explotación agraria e desenvolvemento do tecido rural.
Preténdese que esta axuda contribúa a estender novos métodos agropecuarios, de xestión técnico-económica, de saúde pública, sanidade e benestar animal, así como a mellora da calidade da produción e a progresiva introdución de I+D na produción agraria.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, e no uso das competencias que me confire a Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1998 e pola Lei 2/2007,
DISPOÑO:
Artigo 1º.-Obxecto.
Esta orde ten por obxecto regular o disposto nos artigos 20, letra a), inciso iv) e 24 do Regulamento (CE) nº 1698/2005 de Feader, e no artigo 15 e anexo II punto 5.3.1.1.4 do Regulamento 1974/2006 polo que se establecen disposicións de aplicación do anterior regulamento, e nos que se prevén axudas destinadas a agricultores para facer fronte aos custos de utilización de servizos de aconsellamento destinados a mellorar o rendemento global da explotación.
Sección primeira
Bases reguladoras para a concesión das axudas pola utilización de servizos de aconsellamento por persoas titulares de explotacións agrarias
Artigo 2º.-Requisitos das persoas beneficiarias.
Poderán ser beneficiarias as persoas físicas ou xurídicas que accedan de xeito voluntario aos servizos de aconsellamento, e que cumpran as seguintes condicións:
1. Ser persoa titular dunha explotación agraria, situada no ámbito territorial da Comunidade Autónoma de Galicia. Nos casos en que unha explotación estea integrada parcialmente por elementos territoriais situados noutra comunidade autónoma, considerarase dentro do ámbito de aplicación desta orde cando a maior parte da súa base territorial estea situada na Comunidade Autónoma de Galicia.
2. Xustificar estar ao día nas súas obrigas fiscais e coa Seguridade Social e de que non ten ningunha débeda pendente de pagamento coa Administración da Comunidade Autónoma de Galicia.
3. Acollerse aos servizos de aconsellamento prestados por entidades inscritas e recoñecidas no Rexistro de Entidades con Servizos de Aconsellamento ou Xestión de Galicia (Resaxega), creado polo Decreto 235/2007, do 29 de novembro de 2007.
Artigo 3º.-Axudas ás persoas titulares de explotacións demandantes de aconsellamento.
1. Poderán concederse axudas ás persoas titulares de explotacións demandantes do servizo de aconsellamento para sufragar os gastos, en concepto de honorarios, orixinados polos servizos prestados por entidades que estean inscritas e recoñecidas debidamente.
2. De acordo co artigo 24 do Regulamento (CE) nº 1698/2005, o aconsellamento demandado polas persoas titulares de explotacións agrarias deberá comprender, como mínimo e no que resulte de aplicación á súa explotación, os seguintes ámbitos:
a) Requisitos legais de xestión, relativos á saúde pública, sanidade animal, sanidade vexetal, ambiente e benestar dos animais, a que se refire o artigo 4 e o anexo III do Regulamento (CE) nº 1782/2003.
b) Boas condicións agrarias e ambientais, atendendo, entre outras circunstancias, ás características da superficie de que se trate, incluídas as condicións climáticas e de solo, os sistemas de explotación existentes, a utilización das terras, a rotación dos cultivos, as prácticas de explotación agraria e as estruturas de explotacións de acordo co artigo 5 e o anexo IV do Regulamento (CE) nº 1782/2003. Os requisitos mínimos de boas condicións agrarias e ambientais son os regulados polo Real decreto 2352/2004.
c) As normas relativas á seguridade laboral derivadas da normativa comunitaria.
3. Ademais das materias de obrigado aconsellamento, as persoas titulares de explotacións agrarias poderán solicitar aconsellamento ás entidades recoñecidas noutros ámbitos citados no artigo 3 do Decreto 237/2007 e, con carácter xeral, noutras materias co fin de acadar un aconsellamento integral, incluído o asesoramento relativo á posta en marcha do contrato de explotación sustentable.
4. O importe desta axuda será de ata 800 euros cando a explotación estea cualificada como prioritaria, ao abeiro do disposto na Lei 19/1995, do 4 de xullo, de modernización das explotacións agrarias, e de ata 600 euros nos demais casos.
5. O importe da axuda prevista no punto anterior poderá incrementarse nas cantidades resultantes de aplicar as seguintes porcentaxes:
a) Ata un 15% cando a explotación estea situada en zona desfavorecida, nos termos previstos no capítulo V do título II do Regulamento (CE) nº 1257/1999.
b) Ata un 20% cando a explotación estea situada en zona de Natura 2000. Para estes efectos, considerarase que cumpre esta condición cando o 20 % da superficie declarada na solicitude unificada da persoa titular da explotación estea incluída na dita zona.
c) Ata un 25% cando a explotación estea situada nunha zona na que concorran simultaneamente as dúas circunstancias anteriores.
6. A axuda resultante da aplicación dos puntos 4 e 5 poderá incrementarse nas seguintes porcentaxes:
a) Ata nun 50% no caso de que a persoa solicitante teña aprobado o contrato de explotación sustentable (CES) de acordo coa Orde do 25 de xaneiro de 2008.
b) Se a persoa solicitante está incluída nalgún ou varios dos seguintes programas, a axuda incrementarase acumulativamente nas porcentaxes indicadas:
i) Un 15% no caso dun programa de reprodución, incluído nos programas de xestión zootécnica, ou nun programa de xestión técnica Agronómica de produción e sanidade vexetal recoñecidos segundo o artigo 5 punto c do Decreto 235/2007, así como no caso de estar incluído nunha agrupación de agricultores para tratamentos integrados (Atrias) recoñecidas segundo a Orde do 5 de xuño de 2008 pola que se establecen as bases reguladoras das axudas para agricultores membros de agrupacións para tratamentos integrados en agricultura (Atrias), e se convocan para o ano 2008.
ii) Un 10% no caso dos programas de alimentación ou podoloxía, incluídos nos programa de xestión zootécnica recoñecidos segundo o artigo 5 punto c do Decreto 235/2007; no caso de estar integrado nunha Agrupación de defensa sanitaria gandeira (ADSG), no caso de estar dado de alta no rexistro de explotacións en control leiteiro ou nun programa de xestión técnico-económica recoñecido pola consellería competente en materia agraria.
7. A axuda pola utilización dos servizos de aconsellamento que se regula neste artigo estará limitada a un máximo do 80 % do gasto subvencionable por servizo de aconsellamento, sen que poida percibirse máis de 1.500 euros por beneficiario e servizo.
8. As persoas titulares de explotacións demandantes de aconsellamento non poderán recibir axuda para máis de 3 servizos de aconsellamento completo durante o período 2007-2013.
Sección segunda
Procedemento de concesión das axudas
Artigo 4º.-Solicitude.
Os solicitantes destas axudas deberán presentar, no prazo establecido na correspondente convocatoria anual de axudas, unha única solicitude por convocatoria que incluirá os seguintes documentos:
a) Solicitude, axustada ao modelo normalizado que figura como anexo I da orde, debidamente cuberta.
b) Fotocopia compulsada do DNI ou NIF da persoa física ou CIF da persoa xurídica, titular da explotación agraria.
c) Orzamento do servizo contratado asinado por un técnico da entidade de aconsellamento inscrito no Resaxega. O orzamento deberá indicar os conceptos incluídos no servizo, como visitas á explotación, consultas en oficina, consultas telefónicas, elaboración de informes, actas, formalización do caderno de explotación, etc, indicando o número de servizos previsto, horas por concepto e custo final.
d) Ademais, de acordo co artigo 11 e) da Lei 9/2007, do 13 de xuño, de subvencións de Galicia, as persoas que soliciten as axudas previstas nesta orde acreditarán, con anterioridade a ditarse a proposta de resolución de concesión da axuda, que se encontran ao día nas súas obrigas tributarias estatais e autonómicas e coa Seguridade Social, así como que non teñen pendente de pagamento ningunha outra débeda, por ningún concepto, coa Administración da Comunidade Autónoma de Galicia. A presentación da solicitude de concesión da axuda pola persoa interesada comportará a autorización á Consellaría do Medio Rural para todo o período de compromisos, para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellaría de Economía e Facenda da Xunta de Galicia, segundo o previsto na Lei 9/2007, do 13 de xuño, de subvencións de Galicia.
Artigo 5º.-Criterios de prioridade.
1. A concesión de axudas axustarase aos principios de publicidade, transparencia, concorrencia, obxectividade, igualdade e non-discriminación, segundo o artigo 5.2º a) da Lei 9/2007, do 13 de xuño, de subvencións de Galicia.
2. As axudas previstas nesta orde concederanse en réxime de concorrencia competitiva, en función das dispoñibilidades orzamentarias, das porcentaxes de axuda e das solicitudes recibidas que cumpran os requisitos establecidos nela, clasificándose en función dos seguintes criterios referidos á persoa titular e á explotación, coa seguinte puntuación máxima por criterio:
a) Persoa titular de explotación que reciba máis de 15.000  ao ano en concepto de pagamentos directos: 12 puntos.
b) Persoa titular de explotación que obteña a concesión de axudas do contrato de explotación sustentable coa Consellería do Medio Rural: 12 puntos.
c) Persoa titular de explotación que reciba un aconsellamento baseado nos programas de xestión levados a cabo na súa explotación: 6 puntos.
d) Persoa titular de explotación que reciba un aconsellamento no ámbito agrícola: 4 puntos.
e) Persoa titular de explotación cualificada como prioritaria de acordo coa Lei 19/1995, do 4 de xullo, de modernización das explotacións agrarias: 3 puntos.
f) Persoa titular de explotación beneficiaria dun plan de mellora nos últimos cinco anos: 2 puntos.
g) Persoa titular de explotación incluída en zonas desfavorecidas, segundo o Regulamento 1257/1999, do 17 de maio de 1999: 2 puntos.
h) Persoa titular de explotación que sexa muller. No caso de explotacións asociativas, cando polo menos o 50 % das persoas socias que a integran sexan mulleres: 2 puntos.
i) Persoa titular de explotación que sexa agricultor mozo ou moza. No caso de explotacións asociativas, cando polo menos o 50% das persoas socias que a integran o sexan: 2 puntos.
j) Persoa titular de explotación situada nunha zona integrada na Rede Natura 2000: 2 puntos.
k) Persoa titular de explotación de carácter asociativo ou cooperativo: 1 punto.
l) Persoa titular de explotación que participe en programas de calidade dos alimentos: 1 punto.
3. No caso de que a dispoñibilidade orzamentaria limite o número de persoas beneficiarias aprobaranse as axudas así ordenadas ata esgotar o orzamento. No caso de que se produza igualdade na puntuación priorizaranse as persoas titulares de explotacións de menor a maior renda agraria e dentro destas, as explotacións que xeren un maior volume de emprego.
Artigo 6º.-Tramitación e resolución.
1. O órgano responsable da instrución dos expedientes destas axudas será a Dirección Xeral de Estruturas e Infraestruturas Agrarias.
2. A resolución de cada expediente corresponderalle ao conselleiro do Medio Rural por proposta da Dirección Xeral de Estruturas e Infraestruturas Agrarias, logo da avaliación das solicitudes polo órgano colexiado, que estará presidido polo subdirector xeral de Explotacións Agrarias, e integrado por tres funcionarios desa mesma subdirección xeral con categoría non inferior a xefe de negociado, un dos cales actuará como secretario. Posteriormente estas resolucións serán notificadas ás persoas interesadas, segundo o previsto na normativa vixente.
3. O prazo para resolver e notificar as subvencións será de 9 meses segundo o previsto na Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, e sempre antes do 31 de decembro. Se transcorrese o citado prazo máximo sen se ditar resolución expresa por parte do órgano competente, as persoas interesadas poderán entender desestimadas as súas solicitudes, para os efectos da interposición dos correspondentes recursos potestativo de reposición e contencioso-administrativo.
Artigo 7º.-Xustificación dos gastos e pagamento das axudas.
1. Só serán auxiliables os servizos que se realicen con posterioridade á data de presentación da solicitude, sempre e cando recaia resolución aprobatoria da axuda sobre os ditos servizos.
2. Unha vez realizados os servizos e cumpridos, de ser o caso, os compromisos adquiridos, a persoa beneficiaria deberá comunicarllo por escrito nunha solicitude de pagamento, preferentemente ás oficinas agrarias comarcais, con anterioridade aos doce meses da data de aprobación da axuda, presentando tamén a documentación e os xustificantes dos servizos de aconsellamento recibido, de acordo cos puntos 3, 4 e 5 deste artigo.
3. Os xustificantes dos gastos auxiliables desa solicitude de pagamento consistirán de forma xeral nas facturas orixinais acreditativas do servizo, e deberán cumprir as exixencias que establece a Axencia Tributaria (Real decreto 1496/2003, do 28 de novembro). Estes xustificantes virán acompañados do documento que verifique o pagamento efectivo delas co xustificante bancario do pagamento debidamente selado pola entidade, o cal pode ser un xustificante de transferencia bancaria, un xustificante bancario de ingreso de efectivo por portelo ou unha certificación bancaria. Se o pagamento se instrumenta mediante efectos mercantís que permitan o pagamento aprazado (cheque, obriga de pagamento, letra de cambio) achegarase a factura xunto coa copia do efecto mercantil, acompañado da documentación bancaria (extracto da conta do beneficiario, documento bancario acreditativo do pagamento do efecto) en que conste que o dito efecto foi efectivamente cargado na conta da persoa beneficiaria, dentro
do prazo para a xustificación da axuda.
4. Os gastos auxiliables non poderán ter, en ningún caso, relación directa ou indirecta coa venda de produtos ou prestación de servizos alleos ao propio servizo de aconsellamento.
5. Xunto coa anterior xustificación de gastos, nesa solicitude de pagamento achegarase tamén certificación emitida pola entidade que presta o servizo na cal se expliciten as materias e medidas obxecto de aconsellamento, e que incluirán cando menos os ámbitos definidos no artigo 24 do Regulamento (CE) nº 1698/2005 de Feader. Dentro desta certificación incluiranse os seguintes datos, por cada persoa beneficiaria:
1.-Data e hora de prestación do servizo.
2.-Duración do servizo.
3.-Obxecto do servizo.
6. Ademais da documentación anterior, a entidade deberá remitir a relación de explotacións a que se lle presta o servizo, de acordo co artigo 9. h) do Decreto 235/2007, do 29 de novembro.
7. Previamente ao pagamento das axudas, as persoas beneficiarias deberán acreditar de novo a xustificación de estaren ao día nas súas obrigas fiscais e coa Seguridade Social e de que non teñen ningunha débeda pendente de pagamento coa Administración da comunidade autónoma.
Artigo 8º.-Compromisos das entidades de aconsellamento.
1. Co fin de simplificar a xestión destas axudas, e de acordo co artigo 9 punto c do Decreto 235/2007, do 29 de novembro, as entidades de aconsellamento que prestan o seu servizo comprométense a levar un rexistro dos servizos prestados aos solicitantes, en que consten os servizos de aconsellamento prestados, con indicación da data e duración do servizo, os datos do demandante, da explotación, os temas de consulta, e o consello ou propostas de mellora e que será remitido á Dirección Xeral de Estruturas e Infraestruturas Agrarias unha vez rematado o servizo descrito na solicitude de axuda.
2. Os informes ou actas de aconsellamento emitidos por esas entidades terán por obxecto avaliar o rendemento e viabilidade das explotacións, e determinar o cumprimento das materias e medidas a que se fai referencia no artigo 3 do Decreto 235/2007, do 29 de novembro, propoñendo as melloras relativas á aplicación delas, se for o caso. Estes informes ou actas deberán estar en posesión da persoa beneficiaria da axuda durante cinco anos desde a elaboración.
Artigo 9º.-Seguimento e control da concorrencia e acumulación de axudas.
1. Estas axudas son incompatibles con calquera outra axuda destinada ao mesmo fin.
2. As persoas solicitantes das axudas previstas nesta orde xuntarán, coa solicitude inicial, unha declaración do conxunto de todas as solicitudes de axuda, efectuadas ou concedidas para o mesmo proxecto polas distintas administracións públicas.
3. Así mesmo, e previamente ao pagamento final, presentarán unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes ou de calquera dos seus organismos, entes ou sociedades.
Artigo 10º.-Obriga de facilitar información.
Ademais da documentación complementaria que durante a tramitación do procedemento lle poidan exixir os órganos competentes da Consellaría do Medio Rural, as persoas beneficiarias das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas ou polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano comunitario de inspección ou control.
Artigo 11º.-Modificación da resolución de concesión.
1. Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución de concesión por instancia da persoa beneficiaria, sempre que cumpra as condicións previstas na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, entanto non se opoña á citada Lei 9/2007.
Artigo 12º.-Reintegro das axudas.
1. De acordo co artigo 2 do Regulamento (CE) 1975/2006 da Comisión do 7 de decembro (DOL 368, do 23 de decembro), procederá o reintegro, total ou parcial, do importe da axuda máis os xuros de demora producidos desde o momento da notificación da obriga de reembolso, no suposto de incumprimento das condicións establecidas para a súa concesión e, en todo caso, nos supostos previstos na Lei 9/2007, do 13 de xuño, de subvencións de Galicia, tendo en conta as excepcións contidas.
2. Así mesmo, procederase ao reintegro da axuda no suposto de que a persoa titular da explotación colabore na obtención irregular dunha axuda para a implantación de servizos de xestión e aconsellamento por parte da entidade que lle presta eses servizos, de acordo co terceiro parágrafo do artigo 8 do Decreto 235/2007, do 29 de novembro.
Artigo 13º.-Recursos administrativos.
As resolucións, expresas ou presuntas, dos expedientes tramitados en aplicación desta orde ou na respectiva orde de convocatoria esgotan a vía administrativa e contra elas cabe interpoñer os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa.
Artigo 14º.-Controis, reducións, exclusións e sancións.
1. A Dirección Xeral de Estruturas e Infraestruturas Agrarias será a responsable de efectuar as actuacións necesarias tendentes á realización tanto dos controis administrativos das solicitudes de axuda e de pagamento como dos controis sobre o terreo, para verificar o cumprimento polos beneficiarios dos compromisos e obrigas que asumisen, todo isto sen prexuízo dos controis que deban realizar outras unidades con base no disposto na regulamentación aplicable a esta medida.
2. Os perceptores das axudas reguladas nesta orde quedan suxeitos ás disposicións comunitarias de control establecidas no Regulamento (CE) nº 1698/2005 e no Regulamento (CE) nº 1290/2005 e estarán sometidos ao control e verificación da Comisión Europea, da Intervención Xeral da Administración do Estado, e do Tribunal de Contas, así como dos órganos fiscalizadores das comunidades autónomas.
3. Todas as obrigas e compromisos derivados desta orde estarán sometidas a control segundo o plan de controis establecido.
4. En función do resultado dos controis administrativos e dos controis sobre o terreo estableceranse, para cada un dos pagamentos que teñan que realizarse, as condicións dos mesmos, tendo en conta o indicado no artigo 31 do Regulamento (CE) 1975/2006, do 7 de decembro, polo que se establecen disposicións de aplicación do Regulamento (CE) 1698/2005, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
5. Ás persoas beneficiarias das axudas reguladas nesta orde seralles de aplicación o Regulamento (CE) 1975/2006, en particular o establecido no seu artigo 31, no caso de que se constate que unha persoa beneficiaria fixo deliberadamente unha declaración falsa, revogarase a axuda concedida debendo reintegrar, se é o caso, as contías percibidas xunto cos xuros de demora producidos desde o seu pagamento. Ademais, quedará excluída das axudas reguladas nesta orde nas dúas convocatorias seguintes. Así mesmo, será aplicable o réxime de infraccións e sancións en materia de subvencións previsto na Lei 9/2007, do 13 de xuño, de subvencións de Galicia. Todo o anterior é sen prexuízo das sancións a que puidesen dar lugar en aplicación da lexislación vixente en materia de axudas.
Sección terceira
Convocatoria 2008
Artigo 15º.-Convocatoria.
Convócanse para o exercicio orzamentario 2008 as axudas regulamentadas por esta orde. As solicitudes, documentación, condicións e procedemento de xestión das axudas serán as establecidas con carácter xeral nos artigos anteriores.
Artigo 16º.-Prazo.
1. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo for inhábil entenderase prorrogado ao primeiro día hábil seguinte e se no mes de vencemento non houber día equivalente ao inicial do cómputo entenderase que o prazo expira o último do mes.
2. A presentación da solicitude de axuda realizarase segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro e, preferentemente, nas oficinas agrarias comarcais, utilizando os impresos normalizados incluídos como anexo I, que estarán á disposición dos interesados nas mencionadas oficinas. Coa solicitude de axuda achegarase a documentación complementaria establecida nesta orde.
Artigo 17º.-Financiamento das axudas.
O financiamento das axudas recollidas nesta orde efectuarase con cargo á aplicación orzamentaria 11.02.712B.772.4 dos orzamentos da Comunidade Autónoma de Galicia, na cal existe crédito adecuado para o ano 2008 de quiñentos mil euros (500.000 euros), e para o ano 2009 de dous millóns quiñentos mil euros (2.500.000 euros). A dita aplicación orzamentaria poderá incrementarse con fondos adicionais, comunitarios, estatais e da comunidade autónoma.
Disposicións adicionais
Primeira.-Publicidade das axudas.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellaría do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos/as beneficiarios/as e da súa publicación na citada páxina web, así como tamén procederase á súa publicación no Diario Oficial de Galicia, de acordo coa Lei 9/2007, do 13 de xuño, de subvencións de Galicia.
Así mesmo, a presentación da solicitude leva implícita a autorización para o tratamento dos datos para os efectos do disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segunda.
En todo o non recollido nesta orde aplicarase o disposto na Lei 9/2007, do 13 xuño, de subvencións de Galicia, así como o establecido no Programa de desenvolvemento rural de Galicia 2007-2013 e no Regulamento (CE) nº 1698/2005, do 25 de setembro, relativo á axuda ao desenvolvemento rural a través do Feader.
Terceira.-Comité de Seguimento e Coordinación.
De acordo coa disposición adicional segunda do Decreto 235/2007, do 29 de novembro constitúese un Comité de Seguimento e Coordinación que velará pola axeitada aplicación e cumprimento do establecido no anterior decreto e permitirá homoxeneizar criterios e avaliar o funcionamento do sistema de aconsellamento e xestión ás explotacións. O comité reunirase polo menos unha vez ao ano e elixirá entre eles o seu presidente.
O dito comité estará constituído por tres representantes das organizacións agrarias con representación no Consello Agrario Galego e nomeadas por el, un representante das entidades de aconsellamento en materia agrogandeira, un representante das entidades de aconsellamento en materia forestal e seis representantes da Consellería do Medio Rural, un deles fará as funcións de secretario. Os representantes da Consellería do Medio Rural serán funcionarios con categoría de xefe de sección ou superior pertencentes respectivamente a cada unha das direccións xerais e da Secretaría Xeral da consellería.
Disposicións derradeiras
Primeira.-Facúltase o director xeral de Estruturas e Infraestruturas Agrarias para ditar as instrucións precisas para a execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de agosto de 2008.
Alfredo Suárez Canal
Conselleiro do Medio Rural
Ver referencia pdf "16300D005P037.PDF"